Ego Guido de Monteforti, universis presentes litteras inspecturis, notum facio quod cum universitas hominum de Seinvilla mihi et thesaurario Belvacensi procurationem annuam deberet; ita videlicet quod me duobus annis continuis et thesaurario anno tertio procurare tenebatur, ego sine prejudicio procurationis thesaurarii, super procuratione mea cum eisdem hominibus composui sub hac forma, quod dicti homines et eorum heredes ab ejusdem procurationis onere absoluti, mihi sexaginta libras parisiensium ad praesens solverunt et viginti libras ad festum sancti Remigii persolvent, nihil amplius in hoc anno soluturi. Anno vero sequenti et uno quoque alio anno in quo ad solvendam mihi procurationem teneri solebant, decem libras parisiensium exclusa omnino dictae procurationis exactione mihi et heredibus meis in perpetuum in octavis Pasche reddere tenebuntur, et si forte ad predictum terminum illas decem libras non reddiderunt, decem solidos parisiensium pro unaquaque die in penam omissionis illius exsolvent. Hujus autem conventionis nostre placitum Philippus primogenitus meus concessit et se ad tenendum et perpetuo garantizandum eamdem conventionem fide prestita corporaliter obligavit, presentibus Simone de Monteforti, Roberto de Praella, milite, baillivo nostro, Garnerio Cellerario et Villelmo Salverio, burgensibus Stampensibus, et magistro Milone de Mauriniaco. Quod ut ratum permaneat praesentem inde paginam sigilli mei munimine roboravi. Actum anno gratie millesimo ducentesimo vicesimo secundo, mense aprili.